বোমাবাজি, পাথর বৃষ্টি, রেলকর্মীকে প্ল্যাটফর্মে ফেলে এলোপাথাড়ি মার— হকার উচ্ছেদ অভিযানকে কেন্দ্র করে শনিবার রণক্ষেত্রের আকার ধারণ করল বারুইপুর রেলস্টেশন। শিকেয় উঠল যাত্রী নিরাপত্তা। তবুও রাজ্য-রেল চাপানউতোরে দিনের শেষে জয়ী তৃণমূলের হকার ইউনিয়নের দাপটই। রাজ্য সরকারের বিরুদ্ধে অসহযোগিতার অভিযোগ তুলে অভিযান স্থগিত বলে জানিয়ে দিলেন রেল কর্তৃপক্ষ। আর নবান্নে সাংবাদিক বৈঠক করে ঘটনার জন্য রেলকে দায়ী করে যাবতীয় দায় ঝেড়ে ফেলল রাজ্য সরকার।
নবান্ন সূত্রের খবর, এদিনের ঘটনার প্রেক্ষিতে পূর্ব রেল, দক্ষিণ-পূর্ব রেল, উত্তর-পূর্ব সীমান্ত এবং মেট্রো রেলের জেনারেল ম্যানেজারকে চিঠি দিচ্ছেন স্বরাষ্ট্রসচিব মলয় দে। চিঠিতে জানানো হবে, আইনশৃঙ্খলা রাজ্যের বিষয়। তাই ভবিষ্যতে রাজ্য সরকারের সঙ্গে আলোচনা করে যেন এ ধরনের অভিযানে নামা হয়। নবান্নে এডিজি (আইনশৃঙ্খলা) অনুজ শর্মা বলেন, ‘‘কিছুদিন আগে শিয়ালদহের ডিআরএম উচ্ছেদ অভিযানের কথা জানিয়েছিলেন। কিন্তু রাজ্য পুলিশের তরফে জিআরপি বারণ করেছিল। অভিযানে গন্ডগোল হতে পারে বলে জানানো হয়েছিল। বারবার বলার পরেও আরপিএফ’কে নিয়ে অভিযানে গিয়েছে রেল।’’
ঘটনার সূত্রপাত এদিন সকাল ১১টা নাগাদ। আরপিএফ’কে সঙ্গে নিয়ে রেলের আধিকারিকেরা বেআইনি হকার উচ্ছেদ অভিযানে নামলে বাধা দেয় তৃণমূলের শ্রমিক সংগঠন। তৃণমূলের হকার ইউনিয়নের সভাপতি জয়ন্ত ভদ্রের নেতৃত্বে শুধু স্টেশন চত্বরের হকারেরা নন, বিক্ষোভে যোগ দেন তাঁদের পরিবারের সদস্যেরাও। স্থানীয় তৃণমূল নেতৃত্বের পাশাপাশি বারুইপুর সংলগ্ন অন্য স্টেশনের হকারেরাও জড়ো হন। অভিযান চালানোর প্রশ্নে রেল কর্তৃপক্ষ অনড় মনোভাব দেখালে আন্দোলনকারীদের সঙ্গে বচসা শুরু হয়ে যায়। বচসার মধ্যেই আচমকা বোমা ফাটলে যাত্রীরা আতঙ্কিত হয়ে ছোটাছুটি শুরু করে দেন। পরিস্থিতি বেগতিক বুঝে আন্দোলনকারীদের সঙ্গে কথা বলার চেষ্টা করেন রেলের আধিকারিকেরা। তবে তাতে কোনও লাভ হয়নি। উল্টে স্থানীয় কাউন্সিলর বাপি ভদ্রকে রেলের আধিকারিকদের উদ্দেশে বলতে শোনা যায়, ‘‘আমাদের একটা কর্মী মরলে পুলিশের দশটা কর্মী মরবে! এটা মাথায় রাখতে হবে।’’
উত্তেজনার এই আবহে বৃষ্টি নামলে আন্দোলনকারীদের জমায়েত হাল্কা হয়ে যায়। বৃষ্টি থামার পরে রেলের আধিকারিকেরা উচ্ছেদ অভিযানে সক্রিয় হন। তাতেই মুহূর্তের মধ্যে পরিস্থিতি উত্তপ্ত হয়ে ওঠে। স্টেশনে দাঁড়িয়ে থাকা ট্রেনকে লক্ষ্য করে শুরু হয় পাথর ছোড়া। একটি ট্রেনের চালককে কেবিন থেকে নামানোরও চেষ্টা হয় বলে অভিযোগ। কয়েকজন মহিলা উচ্ছেদ অভিযানের দলে থাকা রেলকর্মীদের দিকে তেড়ে যান। ওই দলেই ছিলেন সিনিয়র সেকশন ইঞ্জিনিয়ার কমল ঘোষ। তাঁকে প্ল্যাটফর্মে ফেলে এলোপাথাড়ি মারধর করা হয়। সংঘর্ষে আহত হন আরও তিনজন রেলকর্মী। রেল সূত্রের খবর, সেকশন ইঞ্জিনিয়ারের আঘাত গুরুতর।
পরিস্থিতি হাতের বাইরে চলে যাচ্ছে বুঝতে পেরে অভিযান স্থগিত বলে ঘোষণা করে দেয় রেল। তবে সেই সিদ্ধান্ত জানানোর আগে অভিযানে রাজ্য সরকারের বিরুদ্ধে অসহযোগিতার অভিযোগ করেন রেলের অ্যাসিস্ট্যান্ট ইঞ্জিনিয়ার টি এস মিনা। তিনি আরও জানান, ঘটনার ভিডিওগ্রাফি করা হয়েছে। আইনি পদক্ষেপ করবে রেল।
বারুইপুর স্টেশন বারুইপুর পশ্চিম বিধানসভার অন্তর্গত। হকার ইউনিয়নের সভাপতির দাবি, বিধায়ক তথা বিধানসভার স্পিকার বিমান বন্দ্যোপাধ্যায় কিছুদিন আগে অভিযান নিয়ে পূর্ব রেলের জেনারেল ম্যানেজারের সঙ্গে কথা বলেছিলেন। সেই আলোচনায় হকারদের পুনর্বাসন দেওয়ার আশ্বাস দেওয়া হয়েছিল। তাঁর অভিযোগ, এরপরও কাউকে কিছু না জানিয়ে অভিযান চালানো হল। বোমাবাজির অভিযোগ অস্বীকার করে জয়ন্ত বলেন, ‘‘বোমা কেউ ফাটায়নি। আরপিএফ শূন্যে গুলি চালিয়েছে, তাতে আওয়াজ হয়েছে।’’ আর রেলকর্মীকে মারধর প্রসঙ্গে তাঁর বক্তব্য, ‘‘বিজেপি সরকারের কথা শুনে ভাঙতে গিয়ে উত্তেজনা বেড়েছে। সেই উত্তেজনায় পড়ে গিয়ে একজন চোট পেয়েছেন।’’ 
তৃণমূল নেতার অভিযোগ উড়িয়ে দিয়ে রেলের বক্তব্য, দু’সপ্তাহ আগে থেকে মাইকে অভিযানের কথা ঘোষণা করা হয়েছিল।
দাবি-পাল্টা দাবির তরজায় হকারদের পাশেই দাঁড়িয়েছে রাজ্য সরকার। আর এলাকার বিধায়ক তথা স্পিকার বলেন, ‘‘হকারদের পুনর্বাসন নিয়ে আলোচনা করা উচিত ছিল। আচমকা উচ্ছেদে নামলে বিক্ষোভ তো হবেই।’’